REGOLAMENT TAL-KUMMISSJONI (KE) Nru 141/2007
ta' l-14 ta’ Frar 2007
dwar ir-rekwiżit għall-approvazzjoni skond ir-Regolament (KE) Nru 183/2005 tal-Parlament Ewropew u tal-Kunsill għal stabbilimenti kummerċjali ta' l-għalf li jimmanifatturaw jew li jqiegħdu fis-suq addittivi għall-għalf tal-kategorija “coccidiostats u histomonostats”
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Parlament Ewropew u tal-Kunsill (KE) Nru 183/2005 tat-12 ta’ Jannar 2005 li jistipula r-rekwiżiti għall-iġjene ta' l-għalf (1), b’mod partikulari l-Artikolu 10(3) tiegħu,
Billi:
(1)
Ir-Regolament (KE) Nru 183/2005 jipprevedi l-approvazzjoni ta’ ċerti stabbilimenti kummerċjali ta' l-għalf. L-għan prinċipali tas-sistema ta' approvazzjoni stabbilità bir-Regolament (KE) Nru 183/2005 hija li dawk l-istabbilimenti li jimmanifatturaw u/jew li jqiegħdu fis-suq prodotti meqjusa bħala sensittivi jkunu soġġetti għar-rekwiżiti ta' iġjene rilevanti stipulati f'dan ir-Regolament. Dan ir-Regolament jipprevedi possibilità li jitwessa' l-ambitu tar-rekwiżit ta' l-approvazzjoni.
(2)
“Coccidiostats u histomonostats” huma waħda mill-kategoriji ta' additivi għall-għalf imsemmija fil-Artikolu 6(1)(e) tar-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 dwar additivi għall-użu fin-nutriment ta' l-annimali (2). Din il-kategorija ta’ additivi għall-għalf hija meqjusa bħala ugwalment sensittiva daqs il-kategoriji li għalihom ġie stipulat rekwiżit ta' approvazzjoni fir-Regolament (KE) Nru 183/2005.
(3)
Għalhekk, stabbilimenti li jimmanifatturaw u/jew iqiegħdu fis-suq additivi għall-għalf li huma parti mill-kategorija “coccidiostats u histomonostats” għandhom ugwalment ikunu soġġetti għall-istess rekwiżiti ta' approvazzjoni.
(4)
Għandhom jiġu previsti mizuri tranżizzjonali dwar stabbilimenti li jimmanifatturaw u/jew li jqiegħdu fis-suq addittivi għall-għalf tal-kategorija “coccidiostats u histomonostats” li ma kinux jeħtieġu li jiġu approvati taħt il-leġiżlazzjoni nazzjonali. L-istabbilimenti approvati taħt id-Direttiva 95/69/KE (3) huma koperti bil-Art. 18(1) tar-Regolament (KE) Nru 183/2005.
(5)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Operaturi kummerċjali ta’ l-għalf għandhom jiżguraw li stabbilimenti taħt il-kontroll tagħhom u koperti bir-Regolament (KE) Nru 183/2005 huma approvati mill-awtorità kompetenti, fejn it-tali stabbilimenti jimmanifatturaw u/jew iqiegħdu fis-suq additivi għall-għalf tal-kategorija “coccidiostats u histomonostats”. L-approvazzjoni tingħata skond ir-Regolament (KE) Nru 183/2005.
Artikolu 2
Stabbilimenti li jimmanifatturaw u/jew li jqiegħdu fis-suq additivi għall-għalf tal-kategorija “coccidiostats u histomonostats” u li fid-data tad-dħul fis-seħħ ta' dan ir-Regolament ma kinux jeħtieġu li jiġu approvati għal din il-kategorija ta' additivi ta' l-għalf mil-leġislazzjoni nazzjonali, jistgħu jkomplu l-attivitajiet tagħhom sakemm tittieħed deċiżjoni dwar l-applikazzjoni tagħhom għall-approvazzjoni, bil-kundizzjoni li jippreżentaw din l-applikazzjoni lill-awtorità kompetenti fil-qasam li fih jinsab l-istabbiliment tagħhom sa mill-inqas is-7 ta’ Ġunju 2007.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mis-7 ta’ April 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 14 ta’ Frar 2007.